नियम क्या हैं?--ज्ञात तथ्यों का साधारणीकरण। जो नियम आज सत्य हैं, वे कल भी सत्य रहेंगे और परसों भी--जब तक यह विश्व रहेगा तब तक सत्य रहेंगे। यदि ऐसा न हो--इस प्रकार का विश्वास न हो तो गवेषणा करना व्यर्थ हो जाए और सारी वैज्ञानिक प्रगति ठप्प हो जाए। सृष्टि के रहस्यों को जानने में मन की असमर्थता का उल्लेख करते हुए प्रो. आइंस्टीन ने अपने समय के प्रसिद्ध वैज्ञानिक मैक्स प्लांक की पुस्तक “Where is Science going” की भूमिका में लिखा है--भौतिकी विज्ञानी का मुख्य उद्देश्य उन मूलभूत सामान्य नियमों की खोज करना है जिनसे सृष्टिरचना का तर्कशास्त्रीय ज्ञान प्राप्त हो सके, किन्तु इन नियमों को जानने के लिए कोई तर्क-शास्त्रीय मार्ग है नहीं। यह तो अन्तर्ज्ञान (intuition) के द्वारा ही सम्भव है।